แอสเซทพลัสลุยกองSET50 ซื้อ‘ฟิวเจอร์ส’
&nbsp;
19 ส.ค. 2554

โพสต์ทูเดย์ — บลจ.แอสเซท พลัส ประเดิมคลอดกองทุนซื้อ SET 50 ฟิวเจอร์ส ได้ผลตอบแทนใกล้เคียง SET50 ใช้เงินน้อย ขายคืนได้เงินเร็ว
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า บริษัทออกกองทุนเปิดแอสเซทพลัส SET 50 ฟิวเจอร์ส (ASPSET50FUTURES) ซึ่งเป็นกองทุนหุ้น ที่มีวัตถุประสงค์สร้างผลตอบแทนให้ใกล้เคียงกับการปรับตัวของดัชนี SET50 โดยกองทุนลงทุนใน SET50 Futures ซึ่งเป็นสัญญาซื้อขายล่วงหน้าที่อ้างอิงดัชนี SET 50 ที่จะหมดอายุในเดือนที่ใกล้ที่สุด 
ทั้งนี้ จากสถิติที่ผ่านมาชี้ให้เห็นว่า สัญญาฟิวเจอร์สที่จะหมดอายุในเดือนใกล้ที่สุดจะเคลื่อนไหวใกล้เคียงกับดัชนี SET50 กองทุนจึงไม่ต้องลงทุนโดยตรงในหุ้นทั้ง 50 ตัว ช่วยให้ประหยัดค่าใช้จ่ายในการซื้อขายหุ้น และยังทำให้กองทุนมีสภาพคล่องสูง เพราะนอกจากจะสามารถซื้อขายได้ทุกวันทำการแล้ว นักลงทุนจะได้รับเงินค่าขายคืนหน่วยลงทุนได้ในวันทำการถัดไป (T+1) ขณะที่กองทุนหุ้นทั่วไป จะได้ภายใน 3 วันทำการ (T+3) 
สำหรับนักลงทุนในกองทุนนี้จะใช้เงินลงทุนขั้นต่ำ 5,000 บาท ซึ่งต่ำกว่าการลงทุนใน SET 50 Index Futures โดยตรงที่ต้องวางหลักประกันขั้นต้น กำหนดเงินลงทุนขั้นต่ำประมาณ 5 หมื่นบาท และต้องติดตามมูลค่าของหลักประกัน วางหลักประกันเพิ่มจากการ Mark to the Market ในแต่ละวัน 
“หลังจากรัฐบาลจัดให้มีการเลือกตั้งใหม่ น่าจะส่งผลให้การเมืองไทยมีเสถียรภาพมากขึ้น และหากไม่มีปัจจัยภายนอกประเทศมากระทบ คาดว่า ตลาดหุ้นในปีนี้น่าจะปรับขึ้นได้ถึงระดับ 850 จุด” นายวิน กล่าว
ทั้งนี้ กองทุนดังกล่าวเปิดขายครั้งแรกจนถึงวันที่ 13 พ.ค.นี้
เมื่อสัปดาห์ที่ผ่านมา ราคาหุ้นที่ใช้ในการคำนวณ SET 50 ปรับตัวลงแรง หลังจากนักลงทุนต่างชาติขนหุ้นออกมาขายหนักกว่า 5,000 ล้านบาทต่อวัน ในวันที่ 67 พ.ค. ซึ่งเคลื่อนไหวตามตลาดทุนโลกหลังเกิดความวิตกว่าวิกฤตกรีซจะลามไปทั่วยูโรโซน จึงน่าจะเป็นโอกาสในการลงทุนใน SET50 Futures